U-I-135/14
Natisni
Opravilna št.:
U-I-135/14
Datum odločitve:
10. 9. 2014
ECLI:
ECLI:SI:USRS:2014:U.I.135.14
Akt:
Pravilnik o izvrševanju zakona o matičnem registru (Uradni list RS, št. 40/05 in 69/09), 2. tč. Priloge št. 1
Izrek:
Pobuda za začetek postopka za oceno ustavnosti in zakonitosti 2. točke Priloge št. 1 Pravilnika o izvrševanju zakona o matičnem registru (Uradni list RS, št. 40/05 in 69/09) se zavrže.
Evidenčni stavek:
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Vinko Mikec, Novo mesto
Datum vloge:
4. 6. 2014
Vrsta odločitve:
sklep
Vrsta rešitve:
zavrženje
Dokument:
US30468
Dokument v PDF obliki:
U-I-135-14.pdf
136 KB
Prenesite datoteko
U-I-135/14-4
10. 9. 2014
SKLEP
Ustavno sodišče je v postopku za preizkus pobude Vinka Mikca, Novo mesto, na seji 10. septembra 2014
sklenilo:
Pobuda za začetek postopka za oceno ustavnosti in zakonitosti 2. točke Priloge št. 1 Pravilnika o izvrševanju zakona o matičnem registru (Uradni list RS, št. 40/05 in 69/09) se zavrže.
OBRAZLOŽITEV
1. Pobudnik navaja, da je Priloga št. 1 Pravilnika o izvrševanju zakona o matičnem registru (v nadaljevanju Pravilnik) v neskladju z 11. členom Ustave, ki določa, da je uradni jezik v Republiki Sloveniji slovenščina, na območjih, kjer živita narodni skupnosti, pa tudi italijanščina in madžarščina. Navaja, da je v 2. točki Priloge št. 1 Pravilnika v nasprotju s tem naveden dodaten nabor znakov, med drugim tudi znaka Ć in Đ, ki izhajata iz hrvaškega in srbskega jezika. Meni, da mu je s tem grobo kršena pravica, ki mu jo zagotavlja 11. člen Ustave. Navaja, da vlaga "zahtevo za ustavno presojo" kršenja ustavnih pravic, ker želi zaščititi slovenski jezik.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Pobudnik ne pojasni, kako bi morebitna ugoditev pobudi izboljšala njegov pravni položaj. Zgolj načelno nestrinjanje z izpodbijano ureditvijo za utemeljevanje pravnega interesa ne zadostuje. Ker pobudnik ni izkazal pravnega interesa, je Ustavno sodišče njegovo pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik
mag. Miroslav Mozetič
ter sodnice in sodniki dr. Mitja Deisinger, dr. Dunja Jadek Pensa,
dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec.
Sklep je sprejelo soglasno.
mag. Miroslav Mozetič
Predsednik